
DECISIÓ 32/04

Assumpte: anunci Renault Coupé Cabriolet
1. Durant els mesos de juny i juliol de 2004, tres persones formulen una reclamació en relació amb l’anunci esmentat. Les persones reclamants consideren que l’anunci és sexista i no s’hauria d’emetre dins de la franja horària de protecció de la infància i l’adolescència.

2. Es localitza una emissió de l’anunci objecte de reclamació el 22 de juny de 2004, a les 23.23 hores, a TV3.

3. L’anunci escenifica l’actitud d’un nen que fa un recorregut en transport escolar durant tres dies consecutius.

En les primeres escenes, corresponents al primer dia, el nen observa des de la finestra del vehicle les cames d’una dona que condueix un cotxe descapotable que circula en paral·lel al vehicle en què viatja el menor. Es focalitza la imatge de les cames de la dona. 

En la seqüència següent, que representa el segon dia, es mostra el nen corrent per agafar el seient de la finestra del vehicle. Es repeteix la situació anterior en què el nen observa per la finestra les cames de la dona que condueix el cotxe descapotable. Així mateix, es repeteixen els plans que focalitzen les cames de la dona.

En les escenes que corresponen al tercer dia es mostra el nen pujant al microbús amb una actitud tranquil·la. Plou i el menor contempla la pluja a través de la finestra. Aturat en un pas de vianants, i al costat del vehicle de transport escolar, apareix el mateix cotxe que en les escenes anteriors, però aquesta vegada amb la capota posada. Es mostra la imatge del nen entretingut jugant i, en aquesta ocasió, és el nen del seient del darrere qui mira a través de la finestra les cames de la dona que condueix el cotxe, ara amb la capota de vidre. Novament es mostren plans de les cames de la dona. 

Finalment es mostra el nen amb cara de sorpresa observant novament les cames de la dona a través de la capota de vidre del cotxe.

Una veu en off diu: “Renault nou Coupé-Cabriolet. Permanent Cabriolet” 

A l’escena final de l’anunci, es mostra el logotip de la marca que es publicita així com la indicació de la pàgina web, un número de telèfon i l’eslògan sobreimprès “Creem Automòbils”.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 21 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè entén que l’anunci no conté elements que puguin vulnerar la dignitat de les dones, tot i que considera que sí que es recorre a l’ús d’estereotips de gènere que la publicitat hauria d’evitar, de manera general, aplicant les recomanacions que sobre aquesta matèria s’han elaborat des de diferents instàncies tant institucionals com no governamentals.

5. El Consell acorda comunicar aquesta decisió a les persones interessades i a Televisió de Catalunya.

Barcelona, 21 de juliol de 2004

El president

Francesc Codina i Castillo

